Wallabies ‘ploeterende eenheid met hovaardige houding’Nie dat ŉ mens sommer vir ŉ Australiese sportman simpatie het nie, maar die Wallabies se afrigter Michael Cheika ‒ en eintlik sommer die hele span ‒ is onder druk van veral die Nieu-Seelandse media. Hulle speel Saterdag op Edenpark teen die All Blacks waar Australië 32 jaar en 17 toetse laas gewen het. Die Wallabies oefen tans op die eiland Waiheke, sowat 21 minute per veerboot buite Auckland. Daar word in die media deur Chris Rattue van die New Zealand Herald na hulle verwys as die “Wobbly Waiheke Wallabies”; dat hul Afrigter Michael Cheika “net ŉ enkele jaar voor die Wêreldbeker-toernooi na lug snak” en dat nóg ŉ neerlaag sy span “in chaos” voor die toernooi in Japan sal laat. Die vooraanstaande Australiese rugbyskrywer Greg Crowden van ESPN skryf “die span se ontstellende (gebrek aan) vaardigheid maak ŉ bespotting van beroepsrugby, en hul arrogante, hovaardige houding verdien nie enige respek van almal wat al siek en sat is vir hierdie ploeterende eenheid wat voortdurend gekke van hulself in groot wedstryde maak nie.” In Australië het die land se rugbybase die kritiek probeer wegpraat deur hul steun vir Cheika uit te spreek ‒ maar die realiteit is dat die kritiek sal toeneem indien die Wallabies nie die loesing van 17-38 verlede Saterdag in ŉ onwaarskynlike oorwinning kan omswaai nie. ♦ Die All Blacks sal Saterdag hul tweede toets in die Rugbykampioenskap-reeks teen Australië ‒ en ook die tweede van vanjaar se drie Bledisloe-toetse ‒ met geweldige selfvertroue tegemoet gaan. Hulle is feitlik onoorwinbaar op Edenpark, waar hulle 41 toetse, insluitende die bogenoemde 17 teen die Wallabies, laas verloor het. Voeg daarby dat die All Blacks die afgelope 15 jaar die Bledisloe-reeks gewen het. Hulle sal dit 16 keer maak as hulle Saterdag sou wen, want hulle het verlede Saterdag wéér maklik met die Wallabies in die eerste toets van die driewedstryd-reeks afgereken.